
	2026 09 18
	2026 m. rugsėjo 18 d. Norvegijos Vyriausybė pristatė naujas priemones, skirtas stiprinti konkurenciją maisto prekių sektoriuje, gerinti vartotojų pasirinkimą ir užtikrinti sąžiningesnes kainas. Pagrindinis tikslas – sudaryti geresnes sąlygas mažesniems prekybininkams ir tiekėjams patekti į rinką bei konkuruoti su didžiaisiais prekybos tinklais. Siūloma suteikti mažoms maisto prekių parduotuvėms teisę įsigyti prekes iš didžiųjų tinklų didmenininkų, įskaitant jų privačius prekės ženklus, sąžiningomis sąlygomis. Taip pat būtų draudžiama didmenininkams nesąžiningai teikti pirmenybę savo prekės ženklams kitų tiekėjų sąskaita. Siūloma, kad Norvegijos konkurencijos tarnyba prižiūrėtų šių taisyklių laikymąsi ir per 90 dienų nagrinėtų mažųjų prekybininkų skundus. Naujasis reguliavimas būtų taikomas didmenininkams, priklausantiems prekybos tinklams, kurių rinkos dalis siekia bent 20 proc., o juo galėtų naudotis mažmenininkai, turintys mažiau nei 5 proc. rinkos dalies. Vyriausybė taip pat pateikė įstatymo dėl geros komercinės praktikos pakeitimus, kuriais siekiama užtikrinti sąžiningesnes ir skaidresnes derybas tarp rinkos dalyvių. Numatomi griežtesni reikalavimai rašytinėms sutartims ir jų dokumentavimui, stipresnė mažųjų tiekėjų apsauga bei aiškesnės taisyklės, ribojančios prekybos tinklų galimybes kopijuoti kitų gamintojų produktus kuriant savo privačius prekės ženklus. Be to, siūloma įvesti baudas įmonėms, pažeidžiančioms įstatymą – iki 1 proc. jų metinės apyvartos. Ministerijos pateikti pasiūlymai viešoms konsultacijoms - Consultation on the proposal for regulations on full-range wholesalers in the grocery industry - regjeringen.no
	Presents new measures for the grocery industry - regjeringen.no


	


	Lietuvos verslo plėtrai aktuali informacija

	2026 09 17
	Norvegijoje pastaruoju metu smarkiai išaugo dyzelino kainos dėl konfliktų Artimuosiuose Rytuose, karo Ukrainoje ir nuo rugsėjo 1 d. sugrąžintų mokesčių (laikinas kuro mokesčių sumažinimas galiojo iki rugsėjo 1 dienos). Dėl to gyventojai priversti taupyti, mažiau važinėti ar net vykti į Švediją pigesniam kurui ir apsipirkimui. Analitikai teigia, kad greito kainų kritimo nesitikima, nes rinkoje trūksta perdirbtų naftos produktų. Pasak organizacijos „Drivkraft Norge“, šiandien maždaug 40–45 proc. kuro kainos sudaro mokesčiai, dar 40–45 proc. – kuro ir biokuro įsigijimo kaina, o likusi dalis tenka tiekėjų maržoms ir veiklos sąnaudoms. Kuro kainą taip pat veikia perdirbimo, transportavimo, draudimo išlaidos bei valiutų kursų svyravimai
	Drivstoffprisene: – Må snu på hver eneste krone – E24
	

	
	
	
	

	Bendradarbiavimui MTEPI  srityse aktuali informacija

	2026 09 07
	Nyderlanduose Norvegijos tarptautinė trąšų gamintoja „Yara“ atidarė didelę CO₂ surinkimo gamyklą prie amoniako ir trąšų gamyklos. Atidaryme dalyvavo Norvegijos ministras pirmininkas Jonas Gahr Støre kartu su Nyderlandų ministru pirmininku Robu Jettenu. „Yara“  planuoja surinkti iki 800 tūkst. tonų CO₂, kuris laivais bus gabenamas į Norvegiją ir nuolat saugomas „Northern Lights“ saugykloje. „Yara“ ir „Northern Lights“ sudarė ilgalaikę CO₂ transportavimo ir saugojimo sutartį. Prognozuojama, kad per 15 metų projektas padės sumažinti emisijas 12 mln. tonų CO₂, tai prilygsta maždaug 0,5 proc. metinių Nyderlandų išmetamų šiltnamio efektą sukeliančių dujų. Šis projektas užbaigia pirmąją pasaulyje tarpvalstybinę CO₂ surinkimo, transportavimo ir saugojimo grandinę. „Northern Lights“ yra strategiškai svarbaus Norvegijos vyriausybės klimato projekto „Longship“ dalis, kuris apjungia visą CCS grandinę – nuo CO₂ surinkimo pramonėje iki jo transportavimo ir saugojimo po jūros dugnu. 
	The Prime Minister attended the opening of the world's first cross-border carbon capture project - regjeringen.no
	

	2026 09 05
	Norvegijoje iš Andøya Spaceport kosmodromo sėkmingai paleista raketa „Spectrum“, sukurta Vokietijos bendrovės Isar Aerospace. Tai laikoma svarbiu žingsniu tiek Norvegijai, tiek Europai, nes stiprina Europos galimybes savarankiškai vykdyti palydovų paleidimus. Norvegijos prekybos ir pramonės ministrė Cecilie Myrseth šį įvykį pavadino istoriniu lūžiu Norvegijos ir Europos kosmoso veikloje. Pasak jos, galimybė paleisti palydovus iš Andøya sustiprina regiono saugumą ir strateginį savarankiškumą, ypač dabartinėje geopolitinėje situacijoje. Andøya laikoma itin patrauklia vieta palydovų paleidimams dėl savo geografinės padėties ir ilgametės, daugiau nei 60 metų siekiančios kosmoso veiklos patirties. Vyriausybė taip pat pabrėžia būtinybę užtikrinti darnų kosmoso, gynybos ir žvejybos sektorių sambūvį šiame regione. Tarp šio paleidimo krovinio buvo ir „FramSat-1“ – studentų organizacijos Orbit NTNU sukurtas palydovas. Tai pirmasis norvegiškas palydovas, paleistas iš Norvegijos teritorijos, ir svarbus šalies mokslo bei technologijų pasiekimas. Andøya Spaceport yra pirmasis veikiantis kosmodromas Europoje, galintis vykdyti iki 30 paleidimų per metus, ir laikomas svarbiu Europos kosmoso pramonės konkurencingumo veiksniu.
	The Prime Minister attended the opening of the world's first cross-border carbon capture project - regjeringen.no
	

	2026 09 24
	Norvegijos vyriausybė skiria 1,24 mlrd. NOK nacionalinei mokslinių tyrimų infrastruktūrai atnaujinti ir plėtoti. Finansavimą gaus 18 nacionalinių projektų, skirtų laboratorijoms, duomenų bazėms, mokslinei įrangai ir tyrimų centrams modernizuoti. Finansuojamos iniciatyvos yra Norvegijos mokslinių tyrimų infrastruktūros gairėse numatytų prioritetų dalis. Svarbiausios investicijų kryptys:

Dirbtinio intelekto, daiktų interneto, komunikacijų ir kibernetinio saugumo testavimo infrastruktūra.
Nacionalinės biobankų ir sveikatos duomenų sistemos plėtra, skirta precizinei medicinai ir naujų gydymo metodų kūrimui.
Gyvybės mokslų duomenų infrastruktūra, pritaikyta pažangiai analizei ir AI taikymams.
Mikro- ir nanotechnologijų infrastruktūros bei švariųjų patalpų modernizavimas.
Klimato kaitos, atmosferos, anglies ciklo ir Arkties aplinkos stebėsenos sistemų stiprinimas.
Vandenynų stebėsenos, biologinės įvairovės duomenų ir atvirų mokslinių duomenų platformų plėtra.
Energijos sistemų skaitmeninių dvynių laboratorijos, tvarių akvakultūros pašarų tyrimai ir pažangi mineralų bei medžiagų analizė.

Ši programa siekia užtikrinti, kad Norvegijos mokslininkai ir įmonės turėtų prieigą prie pasaulinio lygio mokslinės infrastruktūros, galėtų dalyvauti tarptautiniuose tyrimuose ir kurti naujas technologijas, reikalingas ateities visuomenės bei ekonomikos poreikiams.
	NOK 1.24 billion for national research infrastructure - regjeringen.no
	

	2026 09 25
	Norvegija 2027–2030 m. skirs 3,75 mlrd. NOK Ukrainos verslui ir darbo vietoms remti. Lėšos bus skiriamos per Ukrainos fondą, kurį valdo Norvegijos plėtros fondas Norfund. 
Pagrindinis fondo tikslas – pritraukti kapitalą Ukrainos įmonėms ir infrastruktūros projektams, kurie prisideda prie šalies ekonomikos atkūrimo, ilgalaikės plėtros ir darbo vietų kūrimo. Dėl karo Ukrainoje investicijų rizika išlieka didelė, todėl fondas suteikia rizikos kapitalą projektams, kuriems kitu atveju būtų sunku gauti finansavimą. Finansavimo planas:
2027 m. – 750 mln. NOK
2028 m. – 1 mlrd. NOK
2029 m. – 1 mlrd. NOK
2030 m. – 1 mlrd. NOK

Iki šiol fondas yra investavęs daugiau kaip 500 mln. NOK į keturis projektus:
M10 pramonės parką Lvivo regione, siekiant didinti prekybą su ES;
Rebuild Ukraine Fund, teikiantį augimo kapitalą Ukrainos mažosioms ir vidutinėms įmonėms;
Horizon Capital Catalyst Fund, įskaitant 124 MW vėjo elektrinės Odesos regione finansavimą;
„Yarych“ sausainių fabriko modernizavimą Lvivo regione, padedant išsaugoti darbo vietas ir didinti eksporto galimybes.

Norfund vadovas Erik Sandersen pabrėžia, kad numatytas ilgalaikis finansavimas suteikia fondui galimybę planuoti naujas investicijas kartu su esamais ir būsimais partneriais.
	Billions in support for business and job creation in Ukraine - regjeringen.no
	

	Lietuvos turizmo sektoriui aktuali informacija

	2026 09 17
	„Innovation Norway“ siekia pritraukti daugiau didelių tarptautinių renginių Norvegijoje, skirdama paramą jų planavimui ir paraiškų rengimui. 2025 m. Norvegija užėmė 10 vietą Europoje ir 14 vietą pasaulyje pagal tarptautinių renginių skaičių, aplenkdama Švediją, Daniją ir Suomiją. Oslo yra pagrindinis šalies miestas, tačiau tarptautiniai renginiai vyksta visoje Norvegijoje. Speciali paramos programa padeda Norvegijos akademinėms bendruomenėms parengti konkurencingas paraiškas dėl didelių tarptautinių renginių organizavimo. „Innovation Norway“ pabrėžia, kad konkurencija dėl didžiųjų tarptautinių renginių yra didelė. Tokie renginiai naudingi ne tik akademinei bendruomenei – jie skatina žinių mainus, bendradarbiavimą, inovacijas ir gali turėti teigiamą poveikį verslui bei turizmo sektoriui.
	https://travelnews.no/nyheter/norge-foran-sverige-og-danmark-pa-kongressrangering/
	

	2026 09 29
	2024 m. verslo keliautojai Osle išleido apie 1,55 mlrd. JAV dolerių. Remiantis „GBTA“ ir „Rockport Analytics“ analize, ši veikla buvo susijusi su maždaug 6 572 darbo vietomis ir 806 mln. JAV dolerių sukurtos vertės Oslo ekonomikoje. Verslo kelionių generuota bendra ekonominė veikla Osle siekė apie 2,2 mlrd. JAV dolerių. Iš keturių analizuotų Šiaurės šalių sostinių daugiausia verslo keliautojai išleido Stokholme – 4,1 mlrd. JAV dolerių, toliau rikiavosi Kopenhaga, Helsinkis ir Oslas. Verslo kelionių sukurta vertė sudarė apie 0,82 % Oslo ekonomikos. Helsinkyje šis rodiklis buvo 1,25 %, Kopenhagoje – 0,86 %, o Stokholme – 1,56 %. Tyrimas taip pat nurodo, kad Stokholmas ir Oslas 2024 m. pasižymėjo didžiausiu viešbučių kambarių paklausos augimu grupių segmente tarp analizuotų miestų. Vis dėlto šį rodiklį reikėtų vertinti atsargiai, nes 2024 m. tarptautinės kelionės ir didesni renginiai dar atsigavo po pandemijos. Tyrimas apima tiek vietinius, tiek tarptautinius verslo keliautojus ir tokias keliones kaip susitikimai, renginiai, klientų vizitai, mokymai bei vidiniai įmonių susitikimai.
	GBTA: Business Travel Economics Insights - Travel News Norway
	

	Lietuvos ekonominiam saugumui aktuali informacija 

	2026 09 14
	Vyksta diskusija apie Kinijos investicijas Norvegijoje: Norvegijos saugumo ekspertai teigia, kad Kinijos investicijos į Norvegijos įmones savaime nėra grėsmė saugumui, tačiau dėl galimų ekonominių ir politinių pasekmių reikėtų stebėti Kinijos investicijų mastą ir pobūdį. Ekspertai skiria nedideles portfelio investicijas, kurias sunku interpretuoti ir kurios paprastai yra teisėtos, nuo didesnių ar ilgalaikių akcijų paketų, kurie potencialiai galėtų suteikti įtakos. E24 straipsnyje taip pat atkreipiamas dėmesys į reguliavimo iššūkį: tiesioginės Kinijos investicijos yra matomos ir jas lengva stebėti, o per portfelio valdymą atliekamos investicijos yra gerokai mažiau pastebimos.
	e24.no, VG 23/9 p7
	

	2026 09 23
	Norvegijos vyriausybė perima viso Fens telkinio (Fensfeltet) Telemarke planavimo procesą, kad paspartintų didžiulio retųjų žemių metalų gavybos projekto įgyvendinimą. Prekybos ir pramonės ministrė Cecilie Myrseth teigia, kad Fens telkinys yra strategiškai svarbus Norvegijai: jame yra, kaip teigiama, didžiausias Europoje dokumentuotas retųjų žemių elementų telkinys. Vyriausybė iškėlė ambicingą tikslą – naują teritorijų planą parengti iki 2027 m. pabaigos. Fens telkinyje, esančiame maždaug 5 km² teritorijoje Nome savivaldybėje, yra dideli kiekiai neodimio ir prazeodimio – metalų, reikalingų, be kita ko, vėjo turbinoms, elektronikai ir gynybos pramonei. Kadangi Europa siekia sumažinti priklausomybę nuo Kinijos, kuri šiuo metu dominuoja retųjų žemių metalų tiekime, projektas laikomas svarbiu tiek Norvegijos, tiek Europos pramonei ir tiekimo saugumui.
	LIVE 12 NOON: The government with news about the Fens field – NRK Vestfold and Telemark – Local news, TV and radio
	

	2026 09 12
	NRK apžvalgoje teigiama, kad Rytų Finnmarke dėl karo Ukrainoje ir su Rusija susijusių sankcijų smarkiai sulėtėjo ekonominė veikla. Ypač nukentėjo Kirkeneso regiono jūrinė pramonė, kuri anksčiau daug dirbo su Rusijos žvejybos laivais. 
Įmonė, anksčiau daug dirbusi su Rusijos laivais, po 2023 m. sankcijų smarkiai persiorientavo ir gavo užsakymų iš Equinor, tačiau naujų užsakymų kol kas nėra. Prie sankcijų poveikio pakrančių savivaldybėse prisideda ir sumažėjusios žvejybos kvotos, mažinančios žvejybos bei kranto pramonės pajamas. Vis dėlto kai kurios įmonės sėkmingai prisitaiko. Turizmo ir statybų sektoriai auga, drabužių parduotuvė Me&Me persikėlė į internetinę prekybą, o elektronikos įmonė Barel perkėlė visą gamybą iš Murmansko į Kirkenesą, kartu perkeldama apie 40 darbo vietų. Finnmarko apskrities meras Hans-Jacob Bønå teigia, kad vietos valdžia jau įsteigė įvairius fondus žvejams, darbuotojų pritraukimui ir pakrančių plėtrai, tačiau ragina centrinę valdžią skirti daugiau dėmesio regionui ir naujų darbo vietų kūrimui. Kirkeneso verslo asociacija siūlo keturias pagrindines priemones: geresnį susisiekimą oro transportu, patikimą elektros tiekimą, valstybės investicijas į Sydvaranger kasyklos atnaujinimą ir specialų paramos paketą sankcijų paveiktoms įmonėms. NHO savo ruožtu ragina aktyviau įtraukti vietos įmones į valstybės gynybos investicijų projektus Finnmarke, kad jie kurtų darbo vietas ir ekonominę naudą regione.
	Sanctions hit Sør-Varanger and Aust-Finnmark hard – NRK Troms and Finnmark
	

	2026 09 10
	Norce tyrimų instituto atlikto tyrimo duomenimis, per pirmuosius keturis mėnesius po Vyriausybės fiksuotos elektros energijos kainos schemos („Norgespris“) įvedimo reikšmingų namų ūkių elektros energijos vartojimo pokyčių nenustatyta. Kritikai baiminosi, kad ši schema paskatins žmones vartoti daugiau elektros energijos pačiu netinkamiausiu metu, taip dar labiau apkraunant elektros tinklą. Tačiau tyrimas parodė, kad nepaisant „Norgespris“, Norvegijos namų ūkiai ir toliau mažino elektros energijos vartojimą laikotarpiais, kurie tradiciškai buvo laikomi brangiausiais. „Norgespris“ – Norvegijos Vyriausybės nustatyta fiksuotos elektros energijos kainos schema, pagal kurią namų ūkiai už elektros energiją moka nustatytą kainą, nepriklausomai nuo tuo metu rinkoje svyruojančios elektros kainos. Schema buvo įvesta siekiant suteikti vartotojams didesnį kainų stabilumą ir nuspėjamumą.
	Aft p22
	

	2026 09 17
	E24 straipsnyje kritikuojama sparti duomenų centrų plėtra Norvegijoje. Teigiama, kad nors duomenų centrai sunaudoja vis daugiau elektros energijos, jų nauda šalies ekonomikai yra ribota. 2025 m. Norvegijos duomenų centrai sunaudojo 3,2 TWh elektros, tačiau jau suteikti tinklo prijungimo leidimai projektams, kurių poreikis siekia 26 TWh, o dar 54 TWh laukia eilėje. Bendrai tai sudaro apie 80 TWh – maždaug pusę visos Norvegijos elektros gamybos. Pabrėžiama, kad duomenų centrai sukuria gerokai mažiau darbo vietų nei tradicinė energijai imli pramonė. Pavyzdžiui, „Microsoft Datacenter Norway AS“ planuoja 66 mlrd. NOK investiciją į naują AI duomenų centrą Narvike. Tuo pat metu straipsnyje keliama abejonė, kiek tokia investicija realiai generuos Norvegijai mokesčių pajamų, palyginti su sunaudojamos elektros kiekiu. „Google“ duomenų centras Skiene prijungiamas prie tinklo 240 MW pajėgumu, o bendrovė laukia dar 960 MW. Todėl keliamas klausimas, ar racionalu didelę dalį Norvegijos elektros išteklių skirti duomenų centrams, jei alternatyvūs elektros vartotojai galėtų sukurti daugiau darbo vietų ir didesnę mokestinę naudą šalies viduje
	Norsk kraft subsidierer irsk fortjeneste – E24
	

	2026 09 30
	Vyriausybė rengia Baltąją knygą, kuria siekiama didinti lūkesčius ir griežtinti reikalavimus naujiems duomenų centrams Norvegijoje. Skaitmenizacijos ir viešojo valdymo ministras Torgeiras Micaelsenas teigia, kad duomenų centrų sektorius turi pasirengti griežtesniems reikalavimams, įskaitant reikalavimus, susijusius su vietinės pridėtinės vertės kūrimu. Vyriausybė ketina įvertinti, ar Norvegija pritraukia tinkamo tipo duomenų centrus, ypač tuos, kurie teikia didžiausią naudą visuomenei ir labiausiai prisideda prie vertės kūrimo Norvegijoje. Pramonės sektoriai nerimauja, kad duomenų centrai gali sunaudoti elektros energiją, kurios reikia žaliajai pramonei ir darbo vietoms kurti. Visa tai vyksta po to, kai buvo paskelbta nauja Norvegijos technologijų tarybos („Teknologirådet“) ataskaita, kurioje nurodoma, kad 90 proc. Norvegijos duomenų centrų pajėgumų priklauso užsienio kapitalui. Norvegijos technologijų taryba konsultuoja Vyriausybę su technologijomis susijusiais klausimais. Ataskaitoje teigiama, kad duomenų centrams reikia milžiniško kiekio elektros energijos, tačiau jie sukuria nedaug nuolatinių darbo vietų ir nedaug vietinės pridėtinės vertės. Joje taip pat pažymima, kad dabartinis reglamentavimas neskiria skirtingų tipų duomenų centrų operatorių. Tai reiškia, kad visuomenei kritiškai svarbūs duomenys, sprendžiant dėl prieigos prie elektros tinklo pajėgumų, vertinami taip pat kaip komercinės pramogų paslaugos.
Micaelsenas teigia, kad Vyriausybė siekia kontroliuojamo sektoriaus augimo ir geresnio jo reglamentavimo, pabrėždama, kad Norvegijoje veikiantys duomenų centrai turi prisidėti prie vertės kūrimo, saugumo ir Norvegijos nacionalinių interesų.
	nrk.no; nrk.no
	

	Bendra ekonominė informacija

	2026 09 04
	Pristatytas kasmetinis TVF Norvegijos ekonomikos ir ekonominės politikos vertinimas, kuriame teigia, kad Norvegijos ekonomika yra atspari ir gerai pasirengusi susidoroti su sudėtinga tarptautine situacija, nepaisant geopolitinės įtampos ir prekybos politikos neapibrėžtumo. TVF prognozuoja, kad žemyninės Norvegijos ekonomikos augimas išliks artimas įprastam lygiui. Vartojimą turėtų palaikyti augantys atlyginimai ir stipri darbo rinka, tačiau griežtesnė pinigų politika ribos ekonomikos augimą. Infliacija, tikėtina, išliks didesnė už tikslinį lygį, todėl pagrindinis ekonominės politikos prioritetas turėtų būti infliacijos mažinimas iki tikslo, kartu pernelyg neslopinant ekonominės veiklos. TVF taip pat pabrėžia struktūrinių reformų poreikį. Siekiant didesnio atsparumo ir ilgalaikės gerovės, svarbu didinti darbo jėgos pasiūlą ir produktyvumą, ypač mažinant ilgalaikių su sveikata susijusių išmokų gavėjų skaičių tarp jaunesnių darbuotojų. Be to, rekomenduojama supaprastinti mokesčių sistemą ir išplėsti jos bazę. TVF teigiamai vertina Norvegijos Mokesčių komisijos ataskaitą kaip gerą pagrindą šioms reformoms.
	The IMF believes that the Norwegian economy is well equipped to meet a demanding international situation - regjeringen.no
	

	2026 09 23
	Rugsėjo 23 d. Norges Bank Pinigų politikos ir finansinio stabilumo komitetas nusprendė padidinti palūkanų normą nuo 4,25 % iki 4,50 %. Sprendimas priimtas siekiant sumažinti infliaciją iki 2 % tikslo. Infliacija Norvegijoje jau keletą metų išlieka aukštesnė už tikslinį lygį. Nors pagrindinė infliacija pastaruoju metu lėtėjo ir buvo mažesnė, nei prognozuota, Norges Bank vertina, kad bendra infliacijos perspektyva artimiausiais metais iš esmės nepasikeitė. Dėl pastaraisiais metais sparčiai augusių verslo sąnaudų infliacija gali išlikti aukšta ir ateityje. Komitetas taip pat pažymi, kad Norvegijos ekonomikos aktyvumas iš esmės augo taip, kaip tikėtasi. Užimtumas toliau didėjo, nedarbas beveik nesikeitė, tačiau sumažėjo įmonių, susiduriančių su pajėgumų ir darbuotojų trūkumu, dalis. Pajėgumų panaudojimas ekonomikoje šiek tiek mažėja ir dabar yra kiek mažesnis už įprastą lygį. Infliacijos perspektyvai įtakos turi ir išoriniai veiksniai. Konfliktas Artimuosiuose Rytuose kelia neapibrėžtumą, o nuo birželio padidėjo naftos, dujų ir kai kurių kitų žaliavų kainos. Kita vertus, stipresnė Norvegijos krona turėtų mažinti importuojamų prekių infliaciją. Palūkanų normos rinkose taip pat padidėjo Norvegijoje ir tarptautiniu mastu. Norges Bank tikisi, kad pagrindinė palūkanų norma kurį laiką išliks aukšta, o vėliau palaipsniui mažės. Nauja prognozė numato, kad palūkanos išliks aukštesniame lygyje šiek tiek ilgiau nei buvo prognozuota birželį. Pagal dabartinį palūkanų normų kelią infliacija turėtų pradėti sparčiau mažėti nuo kitų metų ir pasiekti 2 % 2029 m. Bankas taip pat pabrėžia, kad prireikus palūkanų norma gali būti dar didinama. 
Palūkanos, taikomos nuo 2026 m. rugsėjo 25 d.:
Pagrindinė palūkanų norma – 4,50 %
Vienos nakties skolinimosi norma – 5,50 %
Rezervų norma – 3,50 %

	NTB apibendrina spaudoje ir tiesiogiai iš Vyriausybės paskelbtą informaciją apie 2027 m. biudžeto pasiūlymus, kuriuos numatoma pristatyti spalio 7 d. Tarp jų:

Ukraina:
Daugiau kaip 85 mlrd. NOK parama Ukrainai. Lėšos bus skirtos įrangai įsigyti, susitarimams dėl dronų ir priemonėms, skirtoms stiprinti Ukrainos gebėjimą apsiginti.

Gynyba:
Papildomi 400 mln. NOK Norvegijos žvalgybos tarnybai („situacijos suvokimui ir žvalgybos informacijos rinkimui“), įskaitant didesnę Rusijos stebėseną pasitelkiant papildomus darbuotojus ir patobulintas technologijas.
20 mln. NOK naujam Norvegijos gynybos tyrimų instituto (FFI) padaliniui Tromsėje įsteigti, taip pat mažesniam objektui Andøya saloje. Ilgalaikis tikslas – sukurti 40 mokslinių tyrimų darbo vietų.
21 mln. NOK civilinės saugos ir pasirengimo ekstremaliosioms situacijoms stiprinimui Finnmarke, didžioji dalis lėšų būtų skirta centrams, vykdantiems civilinio ir karinio pasirengimo funkcijas.

Technologijos ir moksliniai tyrimai:
650 mln. NOK, paskirstytų 2027 ir 2028 m., Andøya kosmodromo plėtrai.
120 mln. NOK dirbtinio intelekto iniciatyvoms, įskaitant finansavimą darbui dirbtinio intelekto saugos srityje ir viešo pokalbių roboto sveikatos paslaugoms sukūrimui.

Klimatas ir aplinka:
20 mln. NOK JT klimato sekretoriatui, Jungtinių Tautų bendrosios klimato kaitos konvencijos (UNFCCC) sekretoriatui – tai dvigubai daugiau nei dabartinis finansavimo lygis.

Įvairios sritys:
94 mln. NOK naujai nacionalinei laiko tarnybai. Lėšos bus skirtos Sikt – Norvegijos nacionaliniam mokslinių tyrimų ir švietimo tinklui – bendrai, nepriklausomai nacionalinei antžeminei laikrodžio sistemai įkurti.
Papildomi 700 mln. NOK gyvenamosiose vietose teikiamoms vaiko gerovės paslaugoms. Iš jų 200 mln. NOK bus skirta baziniams pajėgumams didinti, o 500 mln. NOK – bendriesiems susitarimams ir individualiems pirkimams finansuoti.
120 mln. NOK kovai su jaunimo nusikalstamumu. Tai padidintų bendrą siūlomą finansavimą kovos su jaunimo nusikalstamumu priemonėms iki 800 mln. NOK.

	Artėjantys reikšmingiausi renginiai, parodos

	„Oslo Innovation Week“ jungia daugiau nei 80 atskirų renginių, kuriuos organizuoja Norvegijos startuolių ir inovacijų ekosistema. 3000 startuolių ir augančių įmonių sprendžia įvairiausius iššūkius nuo atsinaujinančios energijos ir sveikatos technologijų iki žiedinės ekonomikos ir jūrų technologijų.
	https://www.oiw.no/


	„Oslo Innovation Week“ metu organizuojamas Lietuvos ir Norvegijos forumas „Securing Europe’s Engineering Technology Supply Chains“, skirtas aptarti praktines Lietuvos ir Norvegijos bendradarbiavimo, pramonės partnerysčių ir tarpvalstybinių investicijų galimybes puslaidininkių, elektronikos gamybos ir pažangiosios inžinerijos srityse, daugiausia dėmesio skiriant kritinių priklausomybių mažinimui, technologiniam atsparumui ir tvariai pramonės plėtrai.
	Securing Europe’s Engineering Technology Supply Chains - Inovacijų agentūra

	North European Cyber Days 2026 – aukšto lygio renginys kibernetinio saugumo tema, siekiant suburti pagrindinius kibernetinio saugumo, dirbtinio intelekto (DI) ir kritinių sektorių atstovus, startuolius, MVĮ, investuotojus, ir ekspertus bei aptarti bendrus iššūkius, skatinti tarpvalstybinį bendradarbiavimą ir atverti naujas galimybes investicijoms, inovacijoms bei atsparumui Europos skaitmeninėje erdvėje.
	North European Cyber Days 2026 - Oslo, Norway - ECSO





Pradiniai valiutų keitimo kursai €1= 10.891NOK

Parengė: 

LR ambasados Norvegijos Karalystėje patarėja Neringa Urbonienė, tel. +47 45847951, neringa.urboniene@urm.lt 

